รัฐมนตรีว่าการกระทรวงแรงงาน ถือฤกษ์ดีใช้ช่วงวันแห่งความรัก จัดกิจกรรม “ประกันสังคมรักและซื่อตรง” สร้างเครือข่ายผู้ประกันตน
รัฐมนตรีว่าการกระทรวงแรงงาน ถือฤกษ์ดีใช้ช่วงวันแห่งความรัก จัดกิจกรรม “ประกันสังคมรักและซื่อตรง” สร้างเครือข่ายผู้ประกันตน หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เป็นประธานพิธีเปิดงาน “ประกันสังคมรักและซื่อตรง” ณ อาคารสำนักงานเขตบางซื่อ กรุงเทพมหานคร โดยมีนายสุทธิ สุโกศล ปลัดกระทรวงแรงงาน ในฐานะประธานคณะกรรมการประกันสังคม กล่าวรายงาน โดยรัฐมนตรีว่าการกระทรวงแรงงาน กล่าวว่า การจัดงานในวันนี้เพื่อประโยชน์แก่ลูกจ้างผู้ประกันตนและประชาชน ในการสร้างการรับรู้เนื้องานประกันสังคม นำเนื้อหาสาระสำคัญสิทธิประโยชน์ที่ลูกจ้าง ผู้ประกันตนและประชาชนจำเป็นต้องรู้สอดแทรกผ่านกิจกรรมในงานเพื่อเตรียมพร้อมวางแผนครอบครัวการจัดงานดังกล่าวจัดขึ้นภายใต้หลักการ “บวร” คือ บ้าน วัด โรงเรียน โรงงาน เพื่อเป็นการสร้างภาคีเครือข่ายในพื้นที่และดำเนินการประชาสัมพันธ์ข่าวสารงานประกันสังคม กองทุนประกันสังคม กองทุนเงินทดแทน สร้างกลไกการรับรู้และเข้าถึงความคุ้มครองและสิทธิประโยชน์ให้แก่ผู้ประกันตนทุกกลุ่ม เพื่อสร้างหลักประกันความมั่นคงและคุณภาพชีวิตที่ดีของตนเองและครอบครัว เป็นการสร้างการรับรู้งานประกันสังคมในแง่มุมของการเตรียมความพร้อมการวางแผนครอบครัว ให้แก่ผู้ประกันตน แรงงานอิสระและประชาชนทั่วไป สามารถตระหนักรู้ถึงความสำคัญในเรื่องการประกันสังคมและสิทธิประโยชน์ที่จะได้รับ